Die Groot Maroelas | Maroela Media
Terwyl die maroelas nog swart teen die lug afsteek, skiet Hans Wagner vroeg een oggend twee leeus op sy Suidwes-plaas. Maar onverwags verskyn daar toe 'n jong leeutjie uit die bosse wat Hans se been lelik seermaak. Die skoot wat na dié welpie geskiet word, ruk net sy een oor af en daarna kom die dier weg. Petrus, Hans se tienerseun, besluit om voortaan elke skoolvakansie na die eenoor-leeu te soek.
Dit is 'n soektog wat baie lank duur en in daardie tyd word nie net die leeu groot nie, maar ook Petrus ontwikkel tot 'n jongman, gebrei deur harde plaaswerk en jag.
En soos hy ouer word, begin hy met ander oë na die buurdogter, Martie, kyk – na wie hy eers minagtend verwys as een van "daardie Angolas". Sal die liefde hom soos die leeu ontwyk?
Romans soos Die bul van Kashimbo, Die Buffeljagter, Die leeu van Okarusewa en Vyf waens na San Pedro wat onlangs weer herdruk is, het Immelman opnuut aan 'n wye leserspubliek bekendgestel. Natuurliefhebbers, buitelewe-entoesiaste, vakansiegangers in Namibië en die Kalahari sal hierdie samestelling van stories geniet, maar dit behoort tot 'n wye spektrum lesers te spreek, veral vanweë die tema van liefde wat in die stories resoneer.